Fjölmiðlanefnd varar við því þegar fólk siglir undir fölsku flaggi á netinu. Mikilvægt sé að kanna hver standi að baki síðum á netinu þar sem kosningaáróður sé ítrekað settur inn með það markmið að blekkja lesandann vísvitandi. Hættan á þessu aukist með hverjum kosningum.
Verkefnisstjóri netátaks fjölmiðlanefndar segir dæmi um að fólk falsi aðgang og komi fram í annarra nafni á netinu með villandi og rangar upplýsingar. Stoppa, hugsa, athuga - árvekniátak stendur nú yfir af hálfu fjölmiðlanefndar.
Áhersla er lögð á hvernig við greinum og metum upplýsingar á netinu, hvernig fólk bregst við ummælum og staðhæfingum samfélagsmiðla og í athugasemdakerfum.
Markmiðið er að fá almenning til að staldra við og velta upplýsingum fyrir sér áður en athugasemdir eru gerðar og þeim deilt á netinu. Skúli Geirdal er verkefnisstjóri átaks fjölmiðlanefndar
Já við höfum vissulega miklar áhyggjur af þessu ástandi sem er að skapast í aðdraganda kosninga og erum búin að stofna samráðshóp með fjarskiptastofu, landskjörstjórn og persónuvernd um vernd einstaklinga í aðdraganda kosninga. Á svona tíma skiptir miklu máli að við séum meðvituð um að það eru alls konar upplýsingar á kreiki rangar, misvísandi en líka réttar og það er erfitt að segja hvað er rangt og hvað er rétt en við þurfum að vera vel undir það búin að beita gagnrýnni hugsun á þær upplýsingar sem við erum að lesa.
Skúli segir mikilvægt að taka kosningaloforðum og upplýsingum á netinu með fyrirvara. Um loforð sé að ræða sem sett séu fram með það markmið að hafa áhrif á hvað er kosið. Geri fólk sér grein fyrir því sé unnt að taka réttar ákvarðanir.
Við sjáum líka að inni á Facebook eru falsaðir alþingisaðgangar og við höfum þurft að taka niður nokkra slíka, með Facebook, þannig að það verða alltaf meiri og meiri hættur og eftir því sem tækninni fleytir fram þá verður auðveldara að blekkja á netinu.
Þriðjungur myndar sér ranga skoðun vegna villandi upplýsinga samkvæmt könnun sem Maskína gerði fyrr á árinu fyrir fjölmiðlanefnd. Elsti og yngsti aldurshópurinn á erfiðast með að koma auga á falsfréttir. Áttatíu prósent þátttakenda efast um sannleiksgildi upplýsinga á netinu. Þriðjungur kveðst hafa myndað sér ranga skoðun á opinberri persónu vegna villandi upplýsinga og fimmtungur hætti að taka þátt í umræðum vegna ögrunar í athugasemdakerfum.